नरेन्द्र दियें इस संग्रह दियें बेहतर कहानिएं च समाजी चेतना ज्यादा प्रकट ऐ, कलात्मकता ज्यादा सरोखड़ ऐ ते Psychological insight ज्यादा पैनी ऐ। ‘मकदे लोरे, सेलियां बूटियां’, ‘सच जेहड़ा त्रामें दे पटें पर नईं लखोआ’, ‘नीला अम्बर काले बदल’, ‘अपना अपना धर्म’, ‘सद्दरो दाई’, ‘धुएं आला अन्दर’ काफी सफल कहानियां न, जिन्दे च समाजी तबदीलियें दे झकदे-बददे छुपले पैरें, बदलदे बचारें, नमें जीवन-मुल्लें दे पराने जीवन-ढर्रे कन्ने टाकरें ते जीवन दियें मेदे ते सुखनें गी भन्नने त्रोडने आले यथार्थ दे दर्शन हुन्दे न। पर नरेन्द्र दियां सारें कोला सुन्दर ते प्रबावपूर्ण कहानियां न ‘इनामी कहानी’, ‘इक्क पत्तर पतझड़ दा’। इन्दे च समाजी चेतना, मनोविज्ञानिक-बिशलेशन ते कलात्मकता दे कन्ने कन्ने, चरित्र-चित्रण दा बांकपन बी ऐ। ‘इनामी कहानी’ दे प्रेमू ते ‘इक सम्हाल’ दी नानी दा चरित्र चित्तरण बड़ सहृदयता ते सुचारुता कन्ने कीता गया ऐ—कहानियां पढ़ने परैन्त बी ए चरित्र चेते च बस्से रौंहदे न।